Eindstryd: Daar’s nie vir Damian plek as losskakel óf heelagter nieDamian Willemse – kry nie plek as losskakel óf heelagter nie. (Facebook Foto Leon Lestrada) Damian Willemse het buite die struktuur van die SuperRugby-reeks nie op losskakel oortuig nie, en voor sy besering in die o. 20-Wêreldkampioenskap en meer onlangs vir die Westelike Provinsie ook effens gesukkel. En die WP-afrigter John Dobson het besluit Willemse sal Saterdag in die Curriebeker-eindstryd teen die Sharks nie losskakel óf heelagter – die twee posisies waarvoor die Bokafrigter Rassie Erasmus hom oormerk – speel nie. ŉ Nuwe skakelpaar, in die Springbokke Jano Vermaak en Josh Stander wat vanjaar as losskakel indruk gemaak het, en die keuse van Willemse as binnesenter, is die vernaamste kenmerke van die WP-span wat Dobson gekies het. Die Springbok-agsteman Sikhumbuzo Notshe is ook weer slaggereed en speel in die eindstryd. Aan die een kant is die meer taktiese skakelpaar miskien presies wat in ŉ eindstryd nodig is. Die vraag is egter hoe Willemse, wat nie op die verdediging terugdeins nie, in die nuwe posisie met sy keerwerk sal aanpas. Die span ‒ Dillyn Leyds, Sergeal Petersen, Ruhan Nel, Damian Willemse, SP Marais, Josh Stander, Jano Vermaak, Sikhumbuzo Notshe, Ernst van Rhyn, Kobus van Dyk, JD Schickerling, Chris van Zyl (kaptein), Wilco Louw, Bongi Mbonambi, Ali Vermaak. Bank: Scarra Ntubeni, Caylib Oosthuizen, Michael Kumbirai, Salmaan Moerat, Jaco Coetzee, Herschel Jantjies, Dan Kriel, JJ Engelbrecht.